จอมบัญชาการแห่งจักรวรรดิ

**จอมบัญชาการแห่งจักรวรรดิ** (อังกฤษ; lord commander of the Imperium) หรือเป็นที่รู้จักในสมัยโบราณว่า "ลอร์ดกิลลิมาน" ซึ่งปัจจุบันตำแหน่งนี้ได้เลิกใช้ไปแล้ว จอมบัญชาการเป็นตำแหน่งทางการทหารแบบพิเศษและมีผู้ดำรงตำแหน่งได้เพียงหนึ่งเดียวเท่านั้น ซึ่งผู้ที่ดำรงตำแหน่งนี้จะถือว่าเป็นผู้บัญชาการทหารสูงสุดแห่งกองกำลังติดอาวุธของจักรวรรดิ พร้อมทั้งเป็นประธานแห่งเซนาโตรุม อิมเปริอาลิสอีกด้วย

โดยทางการแล้วนั้นตำแหน่งนี้จะมีอำนาจอยู่ในทางการทหารเท่านั้น แต่มักจะมีการดำรงตำแหน่งนี้พร้อมกับตำแหน่งอุปราชจักรวรรดิไปพร้อมกันด้วย ซึ่งทำให้ผู้นั้นมีอำนาจในภาคพลเรือนไปด้วยเช่นกัน และมีเพียงพระจักรพรรดิแห่งมนุษยชาติเท่านั้นที่มีตำแหน่งสูงกว่านี้

ตำแหน่งนี้มีปรากฏอยู่เพียงไม่กี่ครั้งเท่านั้นในประวัติศาสตร์ของจักรวรรดิ ครั้งแรกเกิดขึ้นหลังจากเหตุการณ์ศึกนอกรีตของฮอรัสประมาณ 1,500 ปีในช่วงสหัสวรรษที่ 31 และครั้งต่อมาคือหลังจากเหตุการณ์สงครามครูเสดเทอแรนในช่วงปี 999.M41

มีเพียงบุรุษผู้เดียวเท่านั้นที่เคยดำรงตำแหน่งนี้ถึงสองครั้ง ซึ่งห่างกันเป็นระยะเวลาประมาณหนึ่งหมื่นปีมาตรฐานตามประวัติศาสตร์ บุรุษผู้นั้นคือองค์ไพรมาร์คโรบูเต กิลลิมาน

## ประวัติ

เริ่มแรกนั้นตำแหน่งนี้ถูกตั้งขึ้นมาเพื่อองค์ไพรมาร์คโรกัล ดอร์น ผู้ทรงถือสมญานาม "องครักษ์แห่งเทอร์รา" ซึ่งพระองค์ทรงครองตำแหน่งนี้ในช่วงศึกนอกรีตของฮอรัส เพื่อที่พระองค์จะได้ทรงบัญชาการการป้องกันเทอร์ราจากการโจมตีของพยุหเสนากบฎของจ้าวสงครามฮอรัสได้อย่างมีประสิทธิภาพ หลังจบศึกครั้งนี้ทางการจึงได้ควบรวมตำแหน่งนี้ให้ไปอยู่ในเซนาโตรุม อิมเปริอาลิส อันประกอบด้วยบุคคลจำนวนสิบสองคนที่เป็นผู้ทรงอำนาจที่สุดในรัฐบาลของจักรวรรดิ

แม้ว่าประวัติศาสตร์จะไม่ได้จารึกถึงรายนามชุดแรกของเจ้าคณะแห่งเทอร์ราเอาไว้ก็ตาม ทว่าโดยขนบธรรมเนียมของแชปเตอร์อุลตรามารีนส์ก็ได้เชื่อมโยงไพรมาร์คโรบูเต กิลลิมานของพวกเขาเอาไว้กับเหล่าเจ้าคณะกลุ่มนั้น พระองค์ทรงเป็นบุคคลแรกที่ได้รับตำแหน่งจอมบัญชาการแห่งจักรวรรดิและอุปราชจักรวรรดิพร้อมกัน ซึ่งทรงได้รับตำแหน่งนี้มาจากองค์ไพรมาร์คโรกัล ดอร์น เพื่อให้ตัวพระองค์เองสามารถที่จะสร้างเสถียรภาพให้แก่จักรวรรดิได้ รวมถึงการปฏิรูปจักรวรรดิขึ้นมาใหม่ในช่วงเวลาแห่งการเกิดใหม่ พระองค์ทรงเป็นมนุษย์เพียงคนเดียวในขณะนั้นที่มีอำนาจบัญชาการกองกำลังติดอาวุธทั้งหมดของจักรวรรดิหลังจากศึกนอกรีต ก่อนศึกนอกรีตนั้นอำนาจหน้าที่ในส่วนนี้เป็นของสภาสงครามบนเทอร์ราและผู้ดำรงตำแหน่งจ้าวสงคราม

พระบัญชาขององค์กิลลิมานเป็นสิ่งเดียวที่ช่วยผลักดันให้เกิดการเปลี่ยนแปลงภายในจักรวรรดิ ซึ่งช่วยวางรากฐานใหม่อีกครั้งให้กับการบริหารจัดการภายในจักรวรรดิทั้งภาคการทหารและภาคพลเรือนหลังจากที่พระจักรพรรดิแห่งมนุษยชาติได้ทรงถูกจองจำอยู่บนบัลลังก์ทองที่เทอร์รา องค์กิลลิมานทรงดำรงตำแหน่งนี้ในฐานะของประธานของเซนาโตรุม อิมเปริอาลิส และในฐานะผู้บัญชาการทหารสูงสุดแห่งจักรวรรดิ จนกระทั่งพระองค์ทรงได้รับบาดเจ็บสาหัสจากคมดาบพลังเคออสของไพรมาร์คปีศาจฟูลกริมแห่งพยุหเสนากบฎบุตรจักรพรรดิในยุทธการเธสซาลาในช่วงปีที่ 121.M31

องค์กิลลิมานที่ทรงบาดเจ็บสาหัสได้ถูกนำเข้าสู่การหยุดนิ่งในกาลเวลาในขณะที่พระองค์จวนสิ้นพระชนม์ พระวรกายของพระองค์ถูกนำไปประทับไว้บนบัลลังก์ที่อยู่ในวิหารแห่งความถูกต้องบนดาวบ้านเกิดของเหล่าอุลตรามารีนส์นามว่าดาวมาแครกก์ ตำแหน่งจอมบัญชาการแห่งจักรวรรดินั้นยังคงมีการใช้อยู่ในเวลาต่อมาหลังจากการจองจำขององค์กิลลิมาน และต่อมานั้นผู้ที่ได้ดำรงตำแหน่งนี้ก็ได้ทำหน้าที่ในฐานะของประธานของเซนาโตรุม อิมเปริอาลิส และในฐานะผู้บัญชาการทหารสูงสุดของจักรวรรดิ

เพื่อเป็นเกียรติแด่องค์ไพรมาร์คพระองค์นี้ ผู้ที่ได้ดำรงตำแหน่งจอมบัญชาการแห่งจักรวรรดิเป็นวาระต่อมามักจะถูกเรียกอย่างสั้นว่า "ลอร์ดกิลลิมาน" ทว่าสมญานามนี้ก็ได้ถูกยกเลิกไปในสหัสวรรษที่ 41 แต่ยังคงมีบันทึกไว้ว่ามีการเรียกสมญานามนี้อย่างน้อยก็จนถึงกลางสหัสวรรษที่ 32 ในช่วงนั้นผู้ที่ได้ดำรงตำแหน่งจอมบัญชาการแห่งจักรวรรดิที่เป็นที่รู้จักได้แก่จอมพลเรืออูดิน มาชท์ อูโดและหัวหน้าแชปเตอร์คูร์แลนด์และแมกซิมัส เธนแห่งอาเดปตุส อาสตาร์เตส

หลังจากเหตุการณ์สงครามอสูรและเหตุการณ์สุดวิปโยคที่รู้จักกันในชื่อยุทธการบั่นคอในช่วงปี 626.M32 ตำแหน่งจอมบัญชาการแห่งจักรวรรดิก็ได้ถูกยกเลิกไป จนกระทั่งช่วงปี 999.M41 ตำแหน่งนี่ก็กลับมาอีกครั้งเมื่อองค์ไพรมาร์คโรบูเต กิลลิมานทรงตื่นขึ้นจากการบรรทมที่ไร้ซึ่งพระสุบินอันเป็นระยะเวลานานนับสหัสวรรษ และเสด็จกลับจากมาแครกก์สู่เทอร์ราขณะเกิดเหตุการณ์สงครามครูเสดเทอแรน

หลังจากที่ทรงได้เข้าเฝ้ากับพระบิดาของพระองค์ ซึ่งก็คือพระจักรพรรดิ ณ วังหลวงเป็นครั้งแรกในรอบหนึ่งหมื่นปีมาตรฐาน องค์กิลลิมานทรงขอตำแหน่งในเจ้าคณะแห่งเทอร์รากลับคืนมาอีกครั้ง พระองค์ทรงได้สิทธิ์นั้นพร้อมกับตำแหน่งจอมบัญชาการแห่งจักรวรรดิและอุปราชจักรวรรดิมาด้วย

หลังจากที่พระองค์ได้ตำแหน่งนี้กลับคืนมา องค์กิลลิมานทรงบังคับให้เจ้าจอมชั้นสูงจำนวนห้าคนให้ออกจากราชการ รวมทั้งเจ้าคณะชั้นผู้น้อยอีกนับร้อย แล้วจึงทรงแทนตำแหน่งเหล่านี้ด้วยคนที่พระองค์ทรงคัดเลือกด้วยตัวของพระองค์เอง นอกจากนี้พระองค์ทรงเตือนไปยังเหล่าเจ้าคณะต่าง ๆ ถึงภัยพิบัติที่กำลังย่างกรายเข้ามาทุกเมื่อ ซึ่งก็คือปรากฏการ์ของมิติวาร์ปที่เรียกว่ารอยแยกขนาดใหญ่ที่ก่อตัวขึ้นทุกหนแห่งทั่วกาแล็กซี แม้ว่าจะอยู่ในสถานการณ์ที่คับขันและสูญเสียมากเพียงใด องค์กิลลิมานก็ยังทรงบอกให้มนุษยชาติทั้งปวงอย่าได้ยอมแพ้และสิ้นหวัง แม้แต่องค์จักรพรรดิก็มิได้มืดบอดต่อเหตุการณ์เหล่านี้ รวมทั้งจอมบัญชาการที่กลับมาอีกครั้งด้วยเช่นกัน

ภายใต้พระบัญชาขององค์กิลลิมาน กองทัพและกองยานรบมากมายได้ถือกำเนิดขึ้นมาอีกครั้งเป็นจำนวนมาก ซึ่งไม่เคยมีผู้ใดได้เห็นมาก่อนนับตั้งแต่มหาสงครามครูเสดที่ให้กำเนิดจักรวรรดิแห่งนี้ขึ้นมาเมื่อสิบสหัสวรรษที่แล้ว ยุคมืดครั้งใหม่ได้ถูกขนานนามขึ้นมาท่ามกลางเปลวเพลิงแห่งสงครามนิรันดร์ และจักรวรรดิแห่งมนุษยชาติจะตอบโต้ศึกครั้งนี้ด้วยสงครามครูเสดอินโดมิตัส

## แหล่งที่มา

* *Codex: Ultramarines* (2nd Edition) by Rick Priestley, pg. 8
* *Dark Imperium* (Second Edition) (Novel) by Guy Haley, Ch. 12
* *The Beast Arises - Book One - I Am Slaughter* (Novel) by Dan Abnett, Ch. 3
* *The Beast Arises - Book Twelve - The Beheading* (Novel) by Guy Haley
* *The Gathering Storm - Part Three - Rise of the Primarch* (7th Edition), pg. 92
* *Master of Mankind* (Novel) by Aaron Dembski-Bowden, Ch. 3